Osobitná časť

K čl. I
K bodu 1
Taxatívne sa určujú údaje a doklady, ktoré sú potrebné na vydanie povolenia na poskytovanie lekárenskej starostlivosti.

K bodu 2
Splnomocňuje sa Ministerstvo zdravotníctva na vydanie všeobecne záväzného právneho predpisu s obsahom o podrobnostiach povoľovania použitia neregistrovaných hromadne vyrábaných liekov a o podrobnostiach ich úhrady na základe verejného zdravotného poistenia.

K bodu 3
Zavádza sa prevod registrácie lieku na inú fyzickú alebo právnickú osobu ako je držiteľ rozhodnutia o registrácii lieku. Ide o problematiku, ktorá nie je upravená v smerniciach Európskej únie a jej úprava je v kompetencii členského štátu. 
Ustanovenie obsahuje náležitosti žiadosti o prevod registrácie na inú osobu a postup štátneho ústavu, ak ide o humánne lieky  a ústavu kontroly veterinárnych liečiv, ak ide o veterinárne lieky pri posudzovaní a vybavovaní žiadosti o prevod registrácie lieku. Ustanovenie obsahuje ďalej zabezpečenie kontinuity práv a povinnosti medzi pôvodným a novým držiteľom rozhodnutia o registrácii lieku.

K bodom 5 až 7
Zosúlaďuje sa vydávanie povolení na poskytovanie lekárenskej starostlivosti vo verejných lekárňach, v pobočkách verejných lekární, v nemocničných lekárňach a vo výdajniach zdravotníckych pomôcok so zákonom č. 581/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

K bodu 8
Navrhuje sa vypustenie ustanovenia, podľa ktorého držiteľ na poskytovanie lekárenskej starostlivosti vo verejnej lekárni môže zriadiť len jednu verejnú lekáreň a jednu pobočku verejnej lekárne. Ustanovenie umožní vytvorenie konkurenčného prostredia medzi poskytovateľmi lekárenskej starostlivosti vo verejných lekárňach.

K bodom 9 a 10
Zosúlaďuje sa vydávanie povolení na poskytovanie lekárenskej starostlivosti vo výdajniach ortopedicko-protetických zdravotníckych pomôcok a vo výdajniach audio- protetických zdravotníckych pomôcok so zákonom č. 581/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov.

K bodu 11
Spresňuje sa definícia náhradného generického lieku vo vzťahu k bodom 12 a 14.

K bodu 12
 Ukladá sa povinnosť predpisujúcim lekárom poskytovať pacientom informácie o cenách náhradných generických liekov a o ich úhradách na základe verejného zdravotného poistenia. Cieľom ustanovenia je zabezpečiť vzájomnú komunikáciu medzi lekárom a pacientom o možnostiach výberu náhradných generických liekov pri predpisovaní na lekársky predpis. 
V medicínsky odôvodnených prípadoch môže lekár zakázať výdaj náhradného generického lieku. Tento zákaz musí lekár vyznačiť na druhej strane lekárskeho predpisu poznámkou „Zákaz výdaja náhradného generického lieku“.

K bodu 13
Vypúšťajú sa odseky 4 až 7 v platnom znení § 38b, pretože doterajšie skúsenosti s realizovanými postupmi lekárov pri predpisovaní liekov podľa vypúšťaných ustanovení ukázali, že  výdaj náhradného generického lieku sa v lekárňach nerealizuje, pretože pacienti nežiadajú vyznačenie poznámky „Požiadavka poistenca vydať náhradný generický liek“ na druhej strane lekárskeho predpisu. Jedine táto poznámka oprávňuje lekárnika vydať náhradný generický liek.  

K bodom 14 a 15
Novým spôsobom sa upravuje v odsekoch 4 a 5 postup lekárnika pri poskytovaní informácii pacientom o cenách a úhradách za náhradné generické lieky a v odseku 6 postup pri výdaji náhradného generického lieku. 
Ustanovuje sa, že lekárnik môže vydať náhradný generický liek v prípadoch, keď lekár nezakázal výdaj náhradného generického lieku a pacient súhlasí s výdajom náhradného generického lieku.
MZ SR predkladá pôvodnú verziu § 38b, ktorá bola obsahom vládneho návrhu zákona č. 633/2004 Z. z..  Súčasná platná  verzia § 38b bola schválená na základe poslaneckého pozmeňovacieho návrhu.  Cieľom návrhu je umožniť, aby sa generická substitúcia realizovala vo väčšom rozsahu v lekárni. Podľa platného znenia § 38b je výdaj náhradného generického lieku v praxi vykonateľné len v zriedkavých prípadoch.

K bodu 16

Návrh zákona vypúšťa kompetencie Úradu pre dohľad nad zdravotnou starostlivosťou pri výkone dohľadu nad poskytovaním lekárenskej starostlivosti, vzhľadom na to, že časť kompetencií vykonáva Štátny ústav pre kontrolu liečiv a časť kompetencií vykonávajú zdravotné poisťovne. Kompetencie vykonávané zdravotnými poisťovňami prechádzajú do novely zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov.

K Čl. II
Zavádzajú sa správne poplatky za prevod registrácie humánneho lieku a veterinárneho lieku.

K Čl. III
Navrhuje sa dátum účinnosti návrhu novely zákona, a to od 1. augusta 2005.